Document ID: 32014R1117

REGULAMENTUL DE PUNERE ÎN APLICARE (UE) NR. 1117/2014 AL COMISIEI
din 22 octombrie 2014
privind avansuri ale plăților directe care trebuie plătite începând cu 16 octombrie 2014 în Letonia și Lituania
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 73/2009 al Consiliului din 19 ianuarie 2009 de stabilire a unor norme comune pentru sistemele de ajutor direct pentru agricultori în cadrul politicii agricole comune și de instituire a anumitor sisteme de ajutor pentru agricultori, de modificare a Regulamentelor (CE) nr. 1290/2005, (CE) nr. 247/2006, (CE) nr. 378/2007 și de abrogare a Regulamentului (CE) nr. 1782/2003 (1), în special articolul 29 alineatul (4) litera (a),
întrucât:
(1)
Articolul 29 alineatul (2) din Regulamentul (CE) nr. 73/2009 prevede că plățile din cadrul schemelor de sprijin enumerate în anexa I la regulamentul respectiv trebuie efectuate în cursul perioadei cuprinse între 1 decembrie și 30 iunie a anului calendaristic următor. Cu toate acestea, în conformitate cu articolul 29 alineatul (4) litera (a) din regulamentul respectiv, Comisia poate să acorde avansuri.
(2)
În conformitate cu articolul 29 alineatul (5) din Regulamentul (CE) nr. 73/2009, începând cu 16 octombrie 2014, statele membre pot plăti agricultorilor avansuri de până la 50 % din plățile directe în cadrul schemelor de sprijin enumerate în anexa I la respectivul regulament, în funcție de cererile depuse în 2014.
(3)
Decizia Rusiei de a impune o interdicție asupra importurilor de produse agricole din Uniune a provocat probleme financiare grave în sectoarele agricole din mai multe state membre, Letonia și Lituania solicitând să fie autorizate să acorde avansuri care să depășească nivelul de 50 % menționat la articolul 29 alineatul (5) din Regulamentul (CE) nr. 73/2009.
(4)
Pentru a contribui la atenuarea acestor dificultăți, permițând agricultorilor să absoarbă pierderile produse de embargo până când se va obține o stabilizare a piețelor, este oportun să se permită agricultorilor din Letonia și Lituania să primească plăți în avans de până la 70 % din schemele de sprijin enumerate în anexa I la Regulamentul (CE) nr. 73/2009.
(5)
În conformitate cu articolul 26 alineatul (4) din Regulamentul (UE) nr. 1306/2013 al Parlamentului European și al Consiliului (2), Comisia poate adapta rata de ajustare pentru plățile directe până la 1 decembrie, pe baza noilor informații pe care le deține. În consecință, rata de ajustare a disciplinei financiare menționată la articolul 26 din Regulamentul (UE) nr. 1306/2013 și la articolul 8 din Regulamentul (UE) nr. 1307/2013 al Parlamentului European și al Consiliului (3) care va fi eventual aplicată, ar putea să nu fie cunoscută la data de 16 octombrie 2014. Prin urmare, avansurile maxime care pot fi plătite ar trebui să fie stabilite ca procentaj din plățile directe înainte de ajustarea menționată la articolul 26 din Regulamentul (UE) nr. 1306/2013. Începând de la 1 decembrie 2014, plata soldului ar trebui să ia în considerare rata de ajustare a disciplinei financiare aplicabile la momentul respectiv.
(6)
Pentru a permite plata avansurilor începând cu 16 octombrie 2014, prezentul regulament trebuie să intre în vigoare la data publicării sale.
(7)
Măsurile prevăzute în prezentul regulament sunt conforme cu avizul Comitetului de gestionare a plăților directe,
ADOPTĂ PREZENTUL REGULAMENT:
Articolul 1
Începând cu 16 octombrie 2014, Letonia și Lituania pot plăti fermierilor avansuri de până la 70 % din plățile directe enumerate în anexa I la Regulamentul (CE) nr. 73/2009, în funcție de cererile depuse în 2014, fără a se ține cont de reducerile datorate disciplinei financiare, prevăzute la articolul 26 din Regulamentul (UE) nr. 1306/2013 și la articolul 8 din Regulamentul (UE) nr. 1307/2013, cu condiția ca verificarea condițiilor de eligibilitate în temeiul articolului 20 din Regulamentul (CE) nr. 73/2009 să fi fost finalizată. Începând de la 1 decembrie 2014, plata soldului către beneficiari ține cont de rata de ajustare a disciplinei financiare aplicabile, la momentul respectiv, sumei totale a plăților directe pentru anul calendaristic 2014.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 octombrie 2014.

Labels: 3
4
18
6